O vin de Porto se produce en os vinyals d'a Rechión viticola de l'Alto Duero, en Portugal. Antis d'o sieglo XVII, ista rechión yera ya conoixita por os suyos vinos, tintos y blancos, encara que yeran poco consumitos difuera de Portugal. En 1678, Anglaterra y Francia dentran en guerra, ocasionando escaseza de vin en o reino britanico. Ta fer frent a la escaseza, Anglaterra recurrió a os vins de Portugal, aliato suyo dende feba tres sieglos. O vin d'a val d'o Douro prencipió a fer-se popular en Gran Bretanya, mas que mas por a suya ubicuidat en tiempos a on o vin francés yera escaso u inexistente. Una versión sobre l'orichen d'o vin de Porto como se conoixe actualment, dice que en 1678, comerciants de Liverpool adoptoron una tecnica emplegata en un monesterio en Lamego ta modificar o vin. Ista tecnica consiste en adhibir brandy a o vin mientres a fermentación, interrumpindo asinas dito proceso. O resultato ye un vin con mas contenito d'alcohol (dica 25 °G.L.), y con sabor mas dulce, debito a o zucre remanent que no remató de fermentar-se.